Capitulum generale anno Domini millesimo quadringentesimo trigesimo sexto. ORATIONES 1.  Pro sanctissimo … *etc. ut in anno* 1431. 2.  Pro serenissimo … *etc. ut in anno* 1424. 3.  Pro burgensibus … *etc. ut in anno* 1401. 4.  Pro pace … *etc. ut in anno* 1416. 5.  Pro felicis … *etc. ut in anno* 1425. [DIFFINITIO] GENERALIS 6.  Cum Ordo noster … *etc. ut in anno* 1411, n° 7. [DIFFINITIONES SPECIALES] 7.  De Fonteneto et de Moris monasteriorum abbatibus committit generale Capitulum, quatinus abbates de Valle lucenti et de Escureyo et omnes et singulas nostri Ordinis personas regulares utriusque sexus, quas repererint obligatas seu legitime teneri in aliquibus pecuniarum summis vel rebus aliis domino abbati de Claravalle et suo conventui, ad satisfaciendum… *etc. ut in forma consueta*. 8.  Electionem et confirmationem abbatis de Prulliaco factas anno Domini 1434, die 17 mensis decembris per abbates monasteriorum de Valle lucenti et de Sigilleriis, commissarios in hac parte domini Cistercii, patris abbatis dicti monasterii de Prulliaco, ut in decreto super hoc confecto per praedictos abbates de Valle lucenti et de Sigilleriis plenius annotatur, generale Capitulum approbat, ratificat et confirmat. 9.  De Fonteneto, de Quinciaco, de Rigniaco et de Eschalleiis monasteriorum abbatibus committitur per generale Capitulum, quatinus omnes et singulas nostri Cisterciensis Ordinis personas utriusque sexus, quas legitime obligatas domino Pontigniaci repererint, et suo conventui… *etc. ut in forma consueta*. 10.  Domino de Firmitate et de Pontigniaco, ac etiam de Fonteneto et de Maceriis monasteriorum abbatibus committitur ad idem pro monasterio de Quinciaco. 11.  Contentum in certis litteris monasterium de Fonteneto tangentibus, super quodam tractatu habitu dudum inter praedictos de Fonteneto ex una parte, et Humbeletum Roiffaux et Melinam uxorem suam pro se et suis haeredibus, parte ex altera, de et pro redditu annuo 20 solidorum turonensium a praedictis Humbeleto, Melina et suis haeredibus perpetuo eisdem de Fonteneto annuatim debitorum, generale Capitulum approbando ratificat et confirmat. 12.  Cum fratre Symone de Castelleto, monacho de Barbello, qui, prout relatione fide digna didicit generale Capitulum, iniunctas sibi poenitentias pro pluribus delictis vel scandalis, tam in dicto monasterio quam extra per ipsum hactenus commissis et perpetratis, humiliter et devote peregit, misericorditer dispensatur per idem Capitulum ut infamia quacumque, quam praedictorum occasione delictorum contraxit, non obstante, ad omne Ordinis actus legitimos, voces, dignitates, etiam abbatiatum promoveri valeat pariter et assumi. 13.  De Prulliaco et de Valle lucenti monasteriorum abbatibus committitur per generale Capitulum, quatinus ad monasterium de Ioyaco quantocius personaliter accedentes percunctentur diligenter et inquirant, utrum utile fuerit praefato Ioyaci monasterio, tradere in perpetuum domino nostro regi quoddam molendinum eisdem pertinens, vocatum molendinum novum, situatum prope Pruvinum, grandi onere, videlicet quatuor modiorum frumenti oneratum annuatim ; et si utile hoc fore repererint, traditionem ratificando perficiant, et vice auctoritate praedicti Capituli generalis approbent et confirment. 14.  Dispensatur misericorditer per generale Capitulum cum Ioanne Cognati, monacho expresse professo monasterii de Valle clara, qui vagabundus per saeculum spatio sex mensium apostatavit ; attamen poenitentiam sibi iniunctam propter hoc humiliter et devote peregit. Quapropter ad omnes Ordinis actus voces, administrationes, dignitates etiam abbatialem, si contingat, idem Capitulum praedictum fratrem restituit et admittit. 15.  Domino de Pontigniaco committit generale Capitulum, quatinus omnes personas regulares Cisterciensis Ordinis quas reperire poterit obligatas aut alias teneri legitime abbati et conventui de Ioyaco et suo monasterio… *etc. ut in forma consueta*. 16.  Ad idem committitur pro domino Morimundi et suo monasterio abbatibus et Bella valle, s. th. pr., de Theoloco et de Bello prato, et eorum cuilibet in solidum. 17.  Abbatibus de Theoloco, de Caritate et de Roseriis committitur ad idem pro abbate et monasterio de Bella valle. 18.  Generale Capitulum cum fratre Ioanne de Eduo, monacho monasterii Beatae Mariae de Prulliaco, qui dudum, sunt fere decem anni, suae salutis immemor, deprehensus fuit in contagio carnis, deinde habitu regulari dimisso apostatavit per saeculum spatio sex hebdomadarum vel circiter, dispensat misericorditer, si tamen poenitentiam pro hiis delictis peregerit humiliter, ut praedictis non obstantibus ad omnes Ordinis actus legitimos, administrationes et dignitates, abbatiali dignitate dumtaxat exclusa, promoveatur et admittatur. 19.  Quoniam abbas monasterii de Bellobecco, pater abbas monasterii de Lanneyo, guerris impedientibus, minime ut sibi incumbit iure superioritatis venire potest ad visitandum idem monasterium de Lanneyo sibi immediate subiectum, committitur per generale Capitulum abbatibus de Ursicampo et de Valle Beatae Mariae, quatinus ad ipsum monasterium de Lanneyo quantocius poterunt personaliter accedentes ibidem visitent, corrigant, instituant et destituant, in capitibus et in membris, quaecumque secundum Deum, rectam conscientiam et Ordinis instituta visitanda, corrigenda, instituenda vel destituenda reperient in eodem, in praedicti Capituli generalis ac totius Ordinis plenaria potestate, invocato si opus sit auxilio brachii saecularis. Si vero guerris obstantibus ad praefatum monasterium ire commode nequiverint, abbatem loci et omnes de praedicto monasterio quorum interest citari faciant personaliter comparere coram ipsis ad qualemcumque locum seu villam, quem tutiorem decreverint et aptiorem elegerint dicti commissarii, nihilominus totum fiat sumptibus et expensis praedicti de Lanneyo monasterii. 20.  Abbati de Bonavalle Pictaviensis dioecesis committitur et praecipitur per Capitulum generale, quatinus abbatem de Castellariis, patrem abbatem monasterii de Bouchaux, ad providendum de abbate idoneo et sufficienti in dicto monasterio de Bouchaux sibi immediate subiecto cogat, et auctoritate praedicti Capituli debite compellat. Quod si minime reperire poterit aliquem monachum idoneum et sufficientem, qui dictum monasterium de Bouchaux acceptare velit vel ibidem abbatizare, proventus omnes ac redditus et emolumenta ad dictum monasterium spectantes et pertinentes, faciat per praedictum abbatem de Castellariis recolligi et levari, qui proventus, redditus et emolumenta recollecti et levati per dictum abbatem de Castellariis, patrem abbatem ipsius monasterii de Bouchaux, consignentur et reponantur in loco tuto et determinato ad utilitatem et proficuum praedicti monasterii de Bouchaux. 21.  Cum fratre Petro Gastinelli, monacho expresse professo monasterii Bonaevallis, Pictaviensis dioecesis, qui maligno spiritu imbutus et in aetate iuvenili constitutus a dicto monasterio de Bonavalle bina vice illicentiatus recessit, et per quindecim dies mansit in saeculo, dispensat generale Capitulum, ut ad omnes… *etc.* et abbatiatum… *etc. ut in forma consueta*. 22.  De Caroliloco et de Vallibus Sernay monasteriorum abbatibus committit generale Capitulum, quatinus diligenter inquirant, utrum abbas de Valle Beatae Mariae et suum monasterium legitime teneantur in summa 30 scutorum auri provisori Sancti Bernardi Parisiensis vel non ; et si ipsos obligatos repererint eidem provisori, ad satisfaciendum… *etc.* 23.  Domino Pontigniaci et abbati de Fontemorum, et cuilibet ipsorum in solidum committit generale Capitulum, quatinus quantocius commode monasterium de Barzella adire poterunt, vel alter eorum poterit, ibidem accedentes, vel unus eorum accedens, fideliter perquirant et diligenter percunctentur, aut alter ipsorum perquirat, utrum traditio cuiusdam domus vocatae domus de Turigny valde ruinosae et pene dissolutae, posset esse profutura vel utilis pro eodem monasterio de Barzella, concedi et tradi per abbatem et conventum praefati monasterii Barzellae, cuidam nobili scutifero vocato Iaquini Agard et Gilletae uxori suae, ad vitam ipsorum amborum dumtaxat, considerato quod dictus promittit bona fide ipsam domum tam ruinosam et pene dissolutam, ut notatur supra, reparare taliter et in brevi ad profectum monasterii praelibati, quod dictus prior et abbas et conventus ipsius monasterii merito contentabuntur ; et si istud profuturum et utile fore repererint, eidem Barzellae monasterio, vel alter eorum repererit, traditionem huiusmodi pure et libere sub annuali et decenti pensione sive redditu praefato armigero et uxori suae tradant benigniter, in totius Capituli generalis plenaria potestate. 24.  Domino Morimundi et suo monasterio conceditur per generale Capitulum, quatinus vineam suam sitam in finagio de Leneneuria, quam propriis sumptibus propter ipsius vineae magnitudinem, attenta etiam tenuitate reddituum praefati Morimundi monasterii laborare non valent, ipsam dare possint hominibus dictae villae habitatoribus, recipiendo a dictis hominibus sextam partem fructuum ipsius vineae anno quolibet, per modum census, vindemiarum tempore. 25.  Electionem anni Domini 1436 in monasterio Longivadi de persona fratris Symonis, monachi monasterii de Fontaneto celebratam, et per dominum Claraevallis, patrem immediatum confirmatam, tamquam decentem et idoneam, prout in processu super hiis latius continetur, generale Capitulum approbat, ratificat et confirmat. 26.  Electionem anno Domini 1434 de persona fratris Laurentii de Castelleto, monachi monasterii Sacri portus, alias de Barbello, ad abbatialem dignitatem eiusdem monasterii celebratam, et per abbatem Prulliaci, patrem immediatum, confirmatam tamquam decentem et idoneam, prout in processu super hoc facto latius continetur, generale Capitulum approbat, ratificat et confirmat. 27.  Generale Capitulum cupiens providere et occurrere dispendiis monasterii Fontis frigidi, mandat et praecipit abbati eiusdem monasterii, quatinus quascumque concessiones factas de grangiis dicti monasterii ad longum tempus vel ad vitam monachis dicti monasterii, per quas damnatae proprietatis via aperitur, et ipsi monasterio grave dispendium generatur, studeat et procuret revocare, et ipsarum grangiarum proventus ad manus bursarii reducere iuxta salubria ipsius Ordinis instituta. 28.  Quia constat generali Capitulo per relationem commissariorum anno proximo lapso deputatorum, quod concessio feudalis grangiae de Bello visu prope villam Montis Giscardi, per abbatem et conventum monasterii de Bolbona, facta nobili Arnaldo Guillelmi est ipsi monasterio expediens et utilis, idem praefatum generale Capitulum illam approbat, ratificat et confirmat, decernens praesentem approbationem praetactae concessioni annectendam. 29.  Ad requisitionem et iugem instantiam abbatis de Flarano generale Capitulum dispensat cum fratre Guillelmo Barecie, priore dicti monasterii, de conspiratione alias notato, quoad officia, voces, administrationes et ceteros actus legitimos in Ordine, admittatur, dummodo ad arbitrium sui abbatis poenitentiam condignam egerit aut agat iuxta salubria Ordinis instituta. 30.  Cum frater Arnaldus Guillelmus de Fabariis, monachus monasterii de Gimundo, petita sed tamen non obtenta licentia a suo abbate, a dicto monasterio recesserit et Cistercium ac studium Tolosanum adierit, ibi gradum baccalareatus in sacra pagina obtinuit, generale Capitulum de illius sufficientia et conversatione honesta informatum, cum eo misericorditer dispensat, etiam super irregularitate, si quam contraxerit se immiscendo divinis, quatinus ad omnes legitimos actus, voces, officia, administrationes, etiam si abbatiatus existat, assumi valeat et promoveri. 31.  Quia abbas de Benedictione Dei, alias de Nisorio, conquestus est, quod abbas monasterii de Bolbona fecit eum excommunicari extra Ordinem, occasione nonnullarum pecuniarum perditarum veniendo alias ad generale Capitulum, et cum facilior expeditio huiusmodi causae potuisset et possit in Ordine expediri, generale Capitulum praecipit et mandat praefato abbati de Bolbona, quod occasione huiusmodi causae non faciat ipsum de Nisorio de cetero excommunicari extra Ordinem, quinimo illum faciat absolvi saltem ad cautelam vel cum reverentia, donec generali Capitulo de rationibus utriusque partis sufficiens informatio fuerit oblata vel domino Cistercii. 32.  Generale Capitulum de gratia speciali concedit fratri Bernardo de Scanhano baccalaureo in decretis et monacho monasterii de Gimundo, quod cum in dicto monasterio non sit conveniens habitatio pro infirmis, ipseque passionatus sit et senio proximus, quod de bonis paternis et de licentia sui abbatis possit iuxta idem monasterium et in loco convenienti domum pro infirmis construi facere, et quod possit illam quoad vixerit inhabitare, et de praetactis bonis alimenta sumere, quantum et quoties ei fuerit opportunum. 